‘Renosterstropers’ in spore gestuitSwartrenoster (Argieffoto: RonPorter/Pixabay) Goeie samewerking tussen die Valke, Hoedspruit se plaaswag en ander entitieite het daartoe gelei dat twee vermeende renosterstropers se planne om te stroop in die wiele gery is. Die Valke, saam met lede van die plaaswag, misdaadintelligensie, National Security en C-Dass (Crime Data Analysis & Support Services) het die afgelope week inligting oor die beplande renosterstropery ontvang. Volgens kapt. Matimba Maluleke, woordvoerder van die Valke, is die span ingelig oor ŉ voertuig met twee insittendes wat na bewering onderweg was na Gravelotte, Limpopo, om renosters te stroop. “Die span het dadelik op die inligting gereageer en die voertuig met die twee insittendes op die R521, tussen Tzaneen en Hoedspruit, gewaar en van die pad getrek,” sê Maluleke. “Die motor is deursoek en ŉ ongelisensieërde .308-geweer en 14 patrone wat in ŉ plastieksak onder die enjinkap versteek was, is gevind en gekonfiskeer.” Die mans, onderskeidelik 33 en 42 jaar oud, is in hegtenis geneem en sal na verwagting Maandag in die landdroshof op Hoedspruit verskyn. Hulle word aangekla vir die besit van ŉ ongelisensieerde vuurwapen en ammunisie.